Iddeċidejt nibdel id-dehra tal-blogg, nagħmlu naqra aktar vivaċi. Stampa tiswa daqs elf kelma, jgħidu l-Ingliżi, u allura se nibda nħalli aktar ir-ritratti jitkellmu. Għallinqas ir-ritratti ma jgħidux ħmerijiet. L-ewwel ritratt li qatt ġbidt bit-telefown (tal-qamel, bl-istandards t'issa) li għandi ħareġ probabbli l-aħjar wieħed. Is-soltu hawn inkunu aktar moħħna f'dak li jkun jidher in-naħa l-oħra ta' li jidher hawn. Meta ħadt ir-ritratt dahri kien jagħti fuq il-veduta maestuża tal-Port il-Kbir. Kienet lejla sajfija kalma, il-baħar lixx qisu ħġieġ. Bellezza. Innota l-qamar ġdid fuq ix-xellug tal-obelisk. Dejjem naraw ritratti tal-veduta spettakolari li tara mill-ġnien tal-Barrakka ta' Fuq, u ftit napprezzaw is-sbuħija tal-ġnien innifsu. Fis-sajf filgħaxija għaxqa jkun hawn. Noqogħdu nparlaw, imbagħad immorru sal-kjosk u nieħdu xi pastizzi jew krips u sajder kiesaħ. Sabiħ, sabiħ. Aħna u mill-ħerġin mill-ġnien biex immorru lura iggustajt din ix-xitla.